b'\n_START_ARTICLE_\nVelika nagrada Nem\xc4\x8dije 1994\n_START_SECTION_\nPred dirko\n_START_PARAGRAPH_\nOzra\xc4\x8dje je bilo \xc5\xa1e vedno napeto po kontroverzni kazni Michaelu Schumacherju na zadnji dirki za Veliko nagrado Velike Britanije, Schumacher je lahko dirkal, ker se je mo\xc5\xa1tvo prito\xc5\xbeilo pri FII in je bila kazen zato odlo\xc5\xbeena. Nem\xc4\x8devi navija\xc4\x8di naj bi celo po\xc5\xa1kodovali nekaj mo\xc5\xa1tvenih avtomobilov Williamsa. Pri\xc5\xa1lo je do novih sprememb pravil, predvsem pomembni novosti sta bili zmanj\xc5\xa1anje velikosti zadnjih krilc in uvedba lesene deske pritrjene na dno dirkalnika, ki ob koncu dirke ni smela biti preve\xc4\x8d obrabljena, druga\xc4\x8de bi bil dirka\xc4\x8d diskvalificiran. Ni\xc5\xbeji dirkalnik je prina\xc5\xa1al predvsem vi\xc5\xa1je hitrosti v ovinkih, nove spremembe pa so povzro\xc4\x8dile tudi, da so dirkalniki bolj drseli v ovinkih. FIA je oznanila tudi, da je na programski opremi Benettona B194 po dirki za Veliko nagrado San Marina odkrila nepravilnosti, Benetton pa je takoj zanikal krivdo.\n_START_SECTION_\nKvalifikacije\n_START_PARAGRAPH_\nPo dolgem \xc4\x8dasu je bila prva vrsta Ferrarijeva, Gerhard Berger pred Jeanom Alesijem, to je bil \xc5\xa1ele prvi najbolj\xc5\xa1i \xc5\xa1tartni polo\xc5\xbeaj za Ferrari po \xc5\xa1tirih letih. Drugo vrsto pa sta zasedla Damon Hill v Williams-Renaultu in Michael Schumacher. Do desetega mesta pa so se zvrstili \xc5\xa1e Ukjo Katajama, David Coulthard, Mark Blundell, Mika H\xc3\xa4kkinen, Heinz-Harald Frentzen in Eddie Irvine.\n_START_SECTION_\nDirka\n_START_PARAGRAPH_\nNa \xc5\xa1tartu je povedel Berger pred Alesijem, sledil pa jima je Katajama. Za njimi pa je \xc5\xbee pred prvim ovinkom pri\xc5\xa1lo do tr\xc4\x8denja, v katerega sta bila najprej udele\xc5\xbeena Andrea de Cesaris in Alex Zanardi, nato pa \xc5\xa1e Pierluigi Martini in Michele Alboreto. Ob vstopu v prvi ovinek je bil Coulthard med H\xc3\xa4kkinenom in Blundellom, zato je zadel Finca, ki se je zavrtel, Blundell pa je mo\xc4\x8dno zaviral, zato ga je od zadaj zadel Irvine, povzro\xc4\x8dil da se je zavrtel, nato ga je zadel Frentzen, nazadnje pa \xc5\xa1e enkrat Irvine. Pri tem so H\xc3\xa4kkinen, Blundell, Frentzen in Irvine zleteli na pesek, s sabo pa odnesli \xc5\xa1e Barrichella. \xc5\xa0e bolj v ozadju je Johnny Herbert zaradi nesre\xc4\x8de pred seboj zaviral, zato ga je od zadaj zadel Martin Brundle, nato pa se je Herbert vrtel \xc4\x8dez stezo in kon\xc4\x8dal na pesku._NEWLINE_Alesi je z drugega mesta odstopil \xc5\xbee v prvem krogu zaradi okvare motorja. Ob zaviranju pred prvo \xc5\xa1ikano je Schumacher prehitel Katajamo in se prebil na drugo mesto. Hill je bil \xc4\x8detrti, Coulthard s po\xc5\xa1kodovanim sprednjim krilcem pa peti. V tretji \xc5\xa1ikani je Hill napadel Katajamo, tr\xc4\x8dila sta in po\xc5\xa1kodovala vzmetenje svojih dirkalnikov. Ob koncu prvega kroga je tako vodil Berger, drugi je bil Schumacher, nato pa \xc5\xbee z nekaj zaostanka tretji Katajama, ki mu je sledil Olivier Panis z Ligierom. Dirkalo je le \xc5\xa1e trinajst dirkalnikov. V drugem krogu je \xc3\x89ric Bernard prehitel Verstappna in se prebil na peto mesto, \xc5\xa1tiri kroge kasneje pa je Katajama veliko izgubil zaradi okvare pedala za plin, zaradi \xc4\x8desar se je dvakrat zavrtel v istem krogu. Tako se je na tretje mesto prebil Panis, na \xc4\x8detrto pa Bernard. Benettona sta zgodaj pri\xc5\xa1la na prve postanke v bokse. V petnajstem krogu je ob postanku Verstappna pri\xc5\xa1lo do ve\xc4\x8djega po\xc5\xbeara, pri \xc4\x8demer je bilo la\xc5\xbeje ope\xc4\x8denih pet mehanikov ter tudi Verstappen. \xc5\xa0tiri kroge kasneje je odstopil \xc5\xa1e drugi Benetton, ko je Schumacherja doletela okvara motorja. Berger je do konca dirke obdr\xc5\xbeal vodstvo, sledila sta mu oba dirka\xc4\x8da Ligiera, Panis in Bernard, nato pa \xc5\xa1e oba dirka\xc4\x8da Footworka, Christian Fittipaldi in Gianni Morbidelli ter kot \xc5\xa1esti Eric Comas. To je bila hkrati prva uvrstitev na stopni\xc4\x8dke kot tudi med dobitnike to\xc4\x8dk za Panisa in Bernarda, ter prva uvrstitev med dobitnike to\xc4\x8dk za Fittipaldija.\n_START_SECTION_\nPo dirki\n_START_PARAGRAPH_\nMika H\xc3\xa4kkinen, ki je dirkal po dirki za Veliko nagrado Pacifika, kjer je takoj po \xc5\xa1tartu tr\xc4\x8dil v Ayrtona Senno, s pogojno superlicenco, je dobil zaradi povzro\xc4\x8ditve nesre\xc4\x8de pred prvim ovinkom dirke prepoved nastopa na eni dirki.'